

VLADA REPUBLIKE HRVATSKE

Zagreb, 9. siječnja 2025.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o proglašenju 15. studenoga Nacionalnim danom jednakih plaća (predlagatelj: Klub zastupnika SDP-a u Hrvatskome saboru) - mišljenje Vlade |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

KLASA:

URBROJ:

Zagreb,

**PREDSJEDNIKU HRVATSKOGA SABORA**

PREDMET: Prijedlog odluke o proglašenju 15. studenoga Nacionalnim danom jednakih plaća (predlagatelj: Klub zastupnika SDP-a u Hrvatskome saboru) - mišljenje Vlade

Veza: Pismo Hrvatskoga sabora, KLASA: 990-01/24-01/10, URBROJ: 65-24-3, od 14. studenoga 2024.

 Na temelju članka 122. stavka 2. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. – Odluka Ustavnog suda Republike Hrvatske, 123/20. i 86/23. – Odluka Ustavnog suda Republike Hrvatske), Vlada Republike Hrvatske o Prijedlogu odluke o proglašenju 15. studenoga Nacionalnim danom jednakih plaća (predlagatelja: Kluba zastupnika SDP-a u Hrvatskome saboru), daje sljedeće

**M I Š L J E N J E**

Iz obrazloženja Prijedloga odluke o proglašenju 15. studenoga Nacionalnim danom jednakih plaća (u daljnjem tekstu: Prijedlog odluke) proizlazi da svake godine, upravo na dan 15. studenoga, 12 država članica Europske unije obilježava Dan jednakih plaća. Predlagatelj u obrazloženju Prijedloga odluke navodi kako razlika u plaćama članica EU-a u prosjeku iznosi 13 % u korist muškaraca, a na štetu žena. Nadalje, navodi da je 2023. donesena „Direktiva o transparentnosti plaća“ te da je Republika Hrvatska dužna uskladiti svoje nacionalno zakonodavstvo s istom do 7. lipnja 2026., kako bi se istim utjecalo na smanjenje jaza u plaćama između muškaraca i žena.

Slijedom navedenog, Prijedlogom odluke u bitnom se predlaže ukazati na činjenicu da, zbog prisutne razlike u plaćama, počevši od 15. studenoga svake pojedine godine pa do kraja te kalendarske godine žene rade neplaćeno.

Dan jednakih plaća obilježavaju pretežito države koje imaju najveću razliku u plaćama. Primjerice, takav nacionalni dan obilježava Estonija, koja ima najveću razliku u plaćama od čak 21,3 %, zatim Austrija s razlikom od 18,4 %, Češka s razlikom od 17,9 %, Njemačka i Slovačka s razlikom od po 17,7 %, Francuska s razlikom od 13,9 % itd.

Prema posljednjim dostupnim podacima Eurostata, koji se odnose na 2022. godinu, razlika u plaćama muškaraca i žena u Hrvatskoj iznosila je 12,5 %, što je nešto bolje od prosjeka europskih država. Štoviše, tijekom mandata ove Vlade razlika u plaćama muškaraca i žena u Hrvatskoj je uvijek bila manja od prosjeka država članica Europske unije.

Direktiva (EU) 2023/970 o jačanju primjene načela jednakih plaća muškaraca i žena za jednak rad ili rad jednake vrijednosti putem transparentnosti plaća i mehanizama izvršenja (tzv. Direktiva o transparentnosti plaća) zahtijeva od država članica EU da usklade svoja nacionalna zakonodavstva s istom najkasnije do 7. lipnja 2026.

Imajući u vidu sadržaj ove Direktive, s istom će biti potrebno uskladiti nekoliko nacionalnih propisa, i to glavninu njezina sadržaja putem Zakona o radu. U vezi s time ističe se kako su posljednjim izmjenama i dopunama Zakona o radu, koje su stupile na snagu s početkom 2023., već uvedene određene novine u materiju o plaćama, čime je dodatno, a na tragu tadašnjeg Prijedloga spomenute Direktive, unaprijeđen položaj žena na tržištu rada u smislu jačanja primjene načela jednakih plaća za jednak rad i rad jednake vrijednosti.

Vlada Republike Hrvatske je već sada jasno opredijeljena cilju da razlike u plaćama žena i muškaraca u budućnosti više ne bude, pri čemu smatra da će isti biti postignut putem usklađivanja relevantnih nacionalnih propisa s Direktivom o transparentnosti plaća.

Za svoje predstavnike, koji će u vezi s iznesenim mišljenjem biti nazočni na sjednicama Hrvatskoga sabora i njegovih radnih tijela, Vlada je odredila ministra rada, mirovinskoga sustava, obitelji i socijalne politike Marina Piletića i državne tajnike Ivana Vidiša, Mariju Pletikosu, Margaretu Mađerić i Marinka Lukendu.

GLAVNA TAJNICA PREDSJEDNIK

 Ivona Ferenčić mr. sc. Andrej Plenković